L. Miklós, poslanec: (2010-06-10):
Tiež by som začal s tou dôvodovou správou. Totižto keď naozaj tento zákon nemá mať dopad na verejné financie, tak tie dotácie môžu byť len z dvoch zdrojov alebo z dvoch smerov, buď to, čo asi odsúhlasíme alebo odsúhlasíte, tak to zníženie príspevkov na politické strany, čo je okolo 4 mld. korún, čiže to je kvapka v mori, čo sa týka celého toho odškodnenia, lebo to má byť ako nový zdroj, proste aj ten zdroj existuje, len bude preskupený, alebo iné preskupenie z iných kapitol. No a tu by som chcel povedať, že to preskupenie je možné aj bez tohto zákona, pretože existuje všeobecná pokladničná správa, kde je položka aj na odškodnenie a na zmiernenie následkov prírodných katastrof. Ide len o to, koľko tam zostalo. My nemáme informáciu, koľko zostalo vo VPS-ke. Ale celkom iste odtiaľ je to možné. A minulá vláda robila odškodnenia. V akej miere to robila, to, samozrejme, záviselo od každoročnej situácie, ale jednoducho odškodňovanie sa dialo cez Všeobecnú pokladničnú správu bez nejakého nového zákona. Ja si myslím, že to sa mohlo urobiť aj teraz. Ďalej by som chcel povedať, prečo sa vlastne tak ponáhľame. A mám otázniky. Možnože dostanem na to vysvetlenie. Hovorí sa v § 10 ods. 7, že sa výška dotácie bude spočítavať za celý rok a že potom, keď sa spočítajú všetky dotácie, vtedy sa stanoví koeficient, koľko sa dá vyplatiť, a to podľa zrejme aj množstva existujúcich prostriedkov. Takže zrejme tu nepôjde o to, aby sme zajtra začali vyplácať odškodnenia poľnohospodárom. Čiže je tu naozaj pochybnosť o tom, či sa máme tak ponáhľať alebo sa nemáme tak ponáhľať. Toto je prvá takáto otázka. Druhá taká otázka je, že hovoríme, že zákon má účinok aj spätný, teda že môžeme odškodňovať aj tých, ktorí utrpeli škodu pred 15. júnom 2010, teda pred dňom, keď má zákon prísť do účinnosti. Len ja si myslím, že keď ten spätný dátum má byť neohraničený, tak možnože aj biblická potopa by mohla padnúť do tohto zákona. Tak ja si myslím, že tu bude treba naozaj vecne to stanoviť, že to sa týka tohtoročných jarných povodní, a nie vo všeobecnosti to takto stanoviť. Možno legislatívne to je správne, neviem, ale ja som to tak nepochopil. Ďalej by som sa tiež dotkol toho určovania výšky škôd. Ale naozaj, prosím vás, verte, že aj teraz existuje systém stanovovania škôd. Však existujú komisie, jednak protipovodňová komisia, ktorá je na troch úrovniach. A naozaj aj doteraz to išlo. Ja nehovorím, že to robili dokonale. Ani to nehovorím, že to robili veľmi rýchlo. Ale tieto komisie existovali, tieto systémy existovali. A ja si myslím, že tí ľudia budú len tí istí ľudia, ktorí tam boli aj doteraz, a budú stanovovať škody rovnakým spôsobom, ako ich stanovovali doteraz. Takže k tomu si nemyslím, že bolo treba nejako sa treba ponáhľať s nejakým novým zákonom, pretože takýto systém ohodnocovania existuje. Tu ináč by som mal jednu otázku. Mám takú informáciu, že v niektorých oblastiach jednoducho už dostávali jednotlivé osoby peniaze, myslím, 300 eur s pozdravom Úradu vlády, proste s nejakým pozdravom, že im chcú pomôcť. A tieto peniaze išli celkom iste bez akejkoľvek komisie, bez akéhokoľvek znaleckého posudku. Jednoducho išlo 300 eur na jednotlivcov bez preverenia, či naozaj došlo ku škodám. Takže toto je otázka k tomu § 10 ods. 4 písm. g), či naozaj treba zmeniť čokoľvek v tomto systéme hodnotenia, keďže ja by som povedal, že je to v moci obidvoch ministerstiev, aby tie komisie trošku pritlačili k múru, aby robili rýchlejšie, ale nič iné na tom netreba robiť. No nakoniec by som tiež sa prihovoril za to, že existujú, pravda, daňové úľavy, ktoré kľudne štátny fond mohol uplatniť tým, ktorí obhospodarujú tieto pozemky. Nakoniec by som chcel hovoriť o tej odbornej stránke, ktorú už niekto naznačil. Ale ja by som to chcel podčiarknuť. Ja si myslím, že o týchto dotáciách a kompenzáciách sme mali hovoriť v súvislosti s novým zákonom o povodniach. Ja sa vám priznám, že ani ja som o tom nerozmýšľal, pretože tie dotácie aj doteraz boli, síce nezákonne povedané, ale vo Verejnej pokladničnej správe takáto položka existuje. Ale celkom iste sme mali hovoriť o tom vtedy, keď sme preberali nový zákon o protipovodňovej ochrane. Chcel by som tým povedať to, že veľmi by som bol privítal, keby bolo zákonne povedané, že sú zákonom stanovené peniaze na protipovodňovú prevenciu, a to nielen na dotácie do kompenzácie následných škôd. Zákon, samozrejme, teraz rieši veľmi dobre, a dovolím si povedať, že som k tomu trošku aj ja prispel, prevenciu proti povodniam, a to predovšetkým spomalenie odtoku z povodí. Tu už niekto spomenul, že treba sa sústrediť predovšetkým na túto stránku. A zákon hovorí o tom, že treba cez pozemkové úpravy, cez územný systém ekologickej stability, cez územné plány, cez lesohospodárske plány znížiť odtok z povodí. Sú tam dokonca povedané veľmi presné veci, že napr. prvky územného systému ekologickej stability sa môžu považovať podľa zákona o pozemkoch a pozemkových úpravách za spoločné zariadenia, čo je mimoriadne dôležitá záležitosť. Takže sú tam opatrenia, ktoré naozaj znížia preventívne odtok z povodí. Lenže na to treba peniaze. Preto by som bol privítal, keby sme hovorili o tom, že sa zvýšia výrazne dotácie alebo jednoducho rozpočet na pozemkové úpravy, aby sa urýchlene ukončili pozemkové úpravy práve v tých oblastiach, kde môže dochádzať k zrýchlenému odtoku vody z povodí. Čiže toto je moje zásadné stanovisko k celej veci. Proste tá prevencia je naozaj lacnejšia ako potom dodatočne dotácie. A znovu hovorím, že teraz budeme schvaľovať zákon o dotáciách na následky povodní, ale nie o dotáciách do prevencie povodní. Ale prečo to asi tak je a prečo sme o tom nehovorili dva alebo tri roky predtým alebo už prinajhoršom teraz, keď sme prijímali zákon o povodniach, no je to viac-menej, si myslím, taká psychológia. Prevencia sa robí, keď je dobre. Keď je dobre, no tak nejako extra sa nikto nevzrušuje, že my máme myslieť na nejaké povodne, keď sa nič nedeje, keď je pekne, keď je sucho. No a odškodnenie sa robí naozaj, keď je zle. A to každý vidí, každý plače. A na tom sa dá aj bodovať. Toľkoto politiky mi dovoľte povedať nakoniec. Takže to boli moje otázky. Možnože medzi prvým a druhým čítaním, aj keď nebude veľa na to času, dostanem vysvetlenie na tieto moje otázky. Ďakujem pekne.